২০২২-এই পাকিস্তান সফর অস্ট্রেলিয়ার, করাচিতে প্রথম টেস্ট

কলকাতা টিভি ওয়েবডেস্ক: বিশ্বকাপের মঞ্চটাই তাদের ছিল সমস্তকিছুর জবাব দেওয়ার| বাইশগজের লড়াইয়ে সেই জবাবটাই দিতে পেরেছে পাকিস্তান| ২০২২ সালে পাকিস্তান সফরের সূচী ঘোষণা অস্ট্রেলিয়ার| আগামী মার্চ মাসে তিনটি টেস্ট, তিনটি একদিনের ম্যাচ ও একটি টি টোয়েন্টি ম্যাচ খেলবে অস্ট্রেলিয়া| ২৪ বছর পর পাক সফর করবেন স্মিথরা| বিশ্বকাপের সেমিফাইনালে দুই দল মুখোমুখি হওয়ার আগেই এই সূচী ঘোষণা করল ক্রিকেট অস্ট্রেলিয়া|

JUST IN: #PAKvAUS

— cricket.com.au (@cricketcomau) November 8, 2021

পরপর ঘরের মাঠে দুটো সিরিজ বাতিল| চূড়ান্ত হতাশাগ্রস্ত হয়ে পড়েছিল পাকিস্তান ক্রিকেট| চলতি বছরেই পাকিস্তানের মাটিতে টেস্ট সিরিজ ছিল নিউজিল্যান্ডের| কিন্তু ম্যচে নামার কয়েক ঘন্টা আগে সেই সফর বাতিল করে নিউজিল্যান্ড| জঙ্গী হামলার হুমকির কথা জানিয়েই সেই সফর বাতিল করেছিল নিউজিল্যান্ড ক্রিকেট বোর্ড|

এরপরই ইংল্যান্ডের সফরের কথা ছিল পাকিস্তানে| তারা অবশ্য কোয়ারেন্টাইন ও বিশ্বকাপের কথা জানিয়েই সফর বাতিল করেছিল| এরপর থেকেই ক্ষোভে ফুসছিল পাক ক্রিকেট বোর্ডের কর্তারা| বিশ্বকাপের মঞ্চেই যে সব হিসাব নিকাশ তারা পূরণ করবে, তা বলতে দ্বিধা করেননি পাক ক্রিকেট বোর্ডের কর্তা রামিজ রাজা| একইসঙ্গে কিউই, ইংল্যান্ডের পাশাপাশি ভারতকেও দুষতে ছাড়েননি তিনি| তাঁর মুখে পাকিস্তান ক্রিকেটকে স্বয়ংনির্ভর করার কথাও শোনা গিয়েছিল এই সমস্ত ঘটনার পর|

এবারের টি টোয়েন্টি বিশ্বকাপের শুরু থেকেই দুরন্ত ছন্দে পাকিস্তান| প্রথম ম্যাচেই চির প্রতিদ্বন্দ্বী পাকিস্তানকে হারায় তারা| এরপরই নিউজিল্যান্ডকে হারান বাবর আজমরা| ক্রিকেটের জন্য যে পুরোপুরি প্রস্তুত, সে জবাবটাই ক্রিকেটবিশ্বকে হয়ত দিতে চেয়েছিল পাকিস্তান| আর তাতে যে পাকিস্তান সফল হয়েছে তা এখন স্পষ্ট| দীর্ঘ ২৪ বছর পর পাকিস্তানের মাটিতে সিরিজ খেলতে যাচ্ছে অস্ট্রেলিয়া|

আগামী ৩ মার্চ পাকিস্তানের বিরুদ্ধে করাচিতে প্রথম টেস্ট ম্যাচে নামবেন স্টিভ স্মিথরা| আর এই সূচী ঘোষণার পর থেকেই পাক ক্রিকেটমহলে খুশির আবহ| অস্ট্রেলিয়ার সিরিজের খবর শুনে আপ্লুত খোদ রামিজ রাজা| এই সিদ্ধান্তে যে তিনি অত্যন্ত খুশি, সে কথা জানাতে ভোলেননি পাক ক্রিকেট বোর্ডের চেয়ারম্যান| এখন শুধু অপেক্ষা পাকিস্তানের মাটিতে অস্ট্রেলিয়ার নামার|